L 174/40
LT
Europos Sąjungos oficialusis leidinys
2023 7 7
5.2.
Taksonomija kaip pertvarkos priemonė
Taksonomijoje apibrėžiama aplinkos atžvilgiu tvari ekonominė veikla, o ne įmonės, todėl įmonėms suteikiama galimybė persitvarkyti laipsniškai didinant savo aplinkos požiūriu tvarios veiklos dalį.
5 diagramoje iliustruojama, kaip įmonė gali laipsniškai pertvarkyti savo veiklą (šiuo atveju gamyklose vykdomą veiklą) ir investuoti į jos modernizavimą, kad ateityje padidintų žaliosios veiklos dalį.
Veikla grindžiami pertvarkos planai gali būti pagrindinė subjekto lygmens pertvarkos strategijos dalis.
5.3.
Galimybės pasinaudoti taksonomija pertvarkos finansavimo poreikiams nustatyti
Įmonės gali naudotis taksonomija savo veiklos lygmens pertvarkos finansavimo poreikiams apibrėžti.
Taksonomijoje nenustatytas terminas, iki kurio įmonė turėtų užtikrinti savo veiklos atitiktį bet kuriems jos kriterijams.
Vietoje to rinkos dalyviams paliekama galimybė lanksčiai naudoti savo pačių taikomus moksliškai pagrįstų pertvarkos trajektorijų tvarkaraščius.
Nustatydamos klimato ir aplinkos tikslus įmonės gali remtis taksonominiais kriterijais ir, kai tie tikslai yra suderinti su pertvarka ir juos pasiekti yra tikėtina, įmonės turi galimybę gauti pertvarkos finansavimą jiems įgyvendinti.
6 diagramoje iliustruojama, kaip šiuo tikslu galima naudoti taksonomiją, numatant galimybes, kurios gali būti svarstomos nustatyta tvarka, pirmiausia atsižvelgiant į platesnio užmojo galimybių įgyvendinamumą.